3. ลักษณะการประกอบธุรกิจ

1.  ความเป็นมาและพัฒนาการที่สำคัญ

บริษัท ยูเนี่ยน อินทราโก้ จำกัด (มหาชน) (“บริษัท” หรือ “UIC”) ก่อตั้งขึ้นในปี 2542
ด้วยทุนจดทะเบียน 5 ล้านบาทโดยมีบริษัท ยูเนี่ยน ปิโตรเคมีคอล จำกัด (มหาชน) (“UKEM”)
เป็นผู้ถือหุ้นร้อยละ 99.99 เพื่อดำเนินธุรกิจนำเข้า
และจัดจำหน่ายเคมีภัณฑ์ชนิดพิเศษเพื่อใช้ในอุตสาหกรรม ในระยะเริ่มต้นของการดำเนินธุรกิจ
บริษัทมุ่งเน้นการนำเข้าและจัดจำหน่ายเคมีภัณฑ์ชนิดพิเศษในกลุ่มแอลกอฮอล์และสารทำละลายเป็นหลัก
ต่อมาได้พัฒนาเคมีภัณฑ์ชนิดพิเศษอื่น ๆ เพิ่มเติม โดยอาศัยการวิเคราะห์คุณสมบัติ
การผสมผสานผ่านกรรมวิธีทางเคมี
การทดสอบในสถานการณ์จริงและร่วมมือกับลูกค้าในการพัฒนาสูตรผสมที่ตรงกับความต้องการใช้งานของลูกค้า
เพื่อให้มั่นใจว่าเคมีภัณฑ์ชนิดพิเศษของบริษัทสามารถตอบสนองความต้องการอย่างแท้จริงตรงตามการใช้งานเฉพาะด้านของลูกค้า
และบริการให้คำปรึกษาการใช้งานสารเคมีประเภทต่าง ๆ อย่างถูกต้อง

บริษัทได้มีการเพิ่มทุนจดทะเบียนชำระแล้ว
เพื่อใช้เป็นเงินทุนหมุนเวียนในการขยายขอบเขตการดำเนินธุรกิจทั้งสิ้น 3 ครั้ง โดยในปี 2548
บริษัทได้ทำการเพิ่มทุนจดทะเบียนชำระแล้วจาก 5 ล้านบาทเป็น 58 ล้านบาท ต่อมาในปี 2550
บริษัทได้เพิ่มทุนจดทะเบียนชำระแล้วจาก 58 ล้านบาทเป็น 78 ล้านบาท และในปี 2554
บริษัทได้เพิ่มทุนจดทะเบียนชำระแล้วเป็น 130 ล้านบาท

เมื่อวันที่ 27 เมษายน 2553 ที่ประชุมสามัญประจำปี 2553 ของ UKEM มีมติให้บริษัท ยูเนี่ยน
อินทราโก้ จำกัด เพิ่มทุนจดทะเบียนและแปรสภาพ เป็นบริษัทมหาชน
และนำหุ้นสามัญเข้าจดทะเบียนในตลาดหลักทรัพย์ เอ็ม เอ ไอ (Spin-Off)
โดยเสนอขายหุ้นสามัญเพิ่มทุนของบริษัทต่อประชาชนเป็นครั้งแรก (IPO)
ซึ่งจะทำให้สัดส่วนการถือครองหุ้นของบริษัทโดย UKEM ลดลงจากร้อยละ 99.99
ของทุนชำระแล้วก่อนการเสนอขายหลักทรัพย์ของบริษัทต่อประชาชนเหลือร้อยละ 59.99
ของทุนชำระแล้วหลังการเสนอขายหลักทรัพย์ของบริษัทต่อประชาชน

2.  ภาพรวมการประกอบธุรกิจ

  บริษัทเป็นผู้จัดหา พัฒนาและจัดจำหน่ายเคมีภัณฑ์ชนิดพิเศษ (Specialty Chemical)
  รายใหญ่ของประเทศไทย ในปีที่ผ่านมาบริษัท มียอดขายเพิ่มขึ้นจากการขยายสัดส่วนลูกค้า
  โดยเฉพาะอย่างยิ่งในกลุ่มลูกค้าอุตสาหกรรมเครื่องสำอางฯ
  ซึ่งสินค้าที่ขายคงเป็นสินค้ากลุ่มเดิมแต่มีความหลากหลายในเรื่องสเปคของสินค้าและชนิดของสินค้ามากขึ้น
  ทำให้บริษัทต้องขยายพื้นที่การจัดเก็บสินค้า แต่ยังมิได้ลงทุนสร้างคลังสินค้าใหม่
  ยังคงเป็นการเช่าพื้นที่เพิ่ม บริษัทสามารถหมุนเวียนสินค้าได้เป็นไปตามปกติ
  ไม่มีปัญหาอุทกภัยเช่นที่ผ่านมา จึงทำให้ปริมาณและมูลค่าสินค้าคงคลังลดลงจากปีก่อน
  สินค้าที่บริษัทจำหน่ายจะถูกนำไปใช้ในอุตสาหกรรมต่าง ๆ ได้แก่
  เครื่องสำอางและผลิตภัณฑ์ดูแลสุขภาพ อาหารและเวชภัณฑ์ พลาสติกและบรรจุภัณฑ์ สี
  หมึกพิมพ์และเคลือบสี และผู้จำหน่ายรายย่อย
  ปัจจุบันบริษัทมีคู่ค้าเป็นผู้ผลิตและผู้จัดจำหน่ายเคมีภัณฑ์รายใหญ่ในระดับโลก

3.  โครงสร้างรายได้

โครงสร้างรายได้ของบริษัทในปี 2553 - 2555 สามารถจำแนกตามกลุ่มลูกค้าได้ดังนี้

หน่วย: ล้านบาท

[]

4.  เป้าหมายการดำเนินธุรกิจ

บริษัทมีเป้าหมายที่จะเป็นผู้นำในธุรกิจจัดหา
พัฒนาและจำหน่ายเคมีภัณฑ์ชนิดพิเศษที่เป็นมิตรกับสิ่งแวดล้อมแก่ลูกค้าในประเทศ
รวมทั้งริเริ่มขยายขอบเขตการดำเนินธุรกิจไปยังประเทศใกล้เคียงในภูมิภาค
มุ่งเน้นการสรรหาผลิตภัณฑ์ประเภทต่าง ๆ ที่เป็นมิตรต่อสิ่งแวดล้อม
เพื่อรองรับการใช้เคมีภัณฑ์ในอุตสาหกรรมในอนาคตที่มีแนวโน้มหันมาให้ความสำคัญกับกระบวนการผลิตที่มีความห่วงใยต่อสิ่งแวดล้อมมากขึ้น
โดยเน้นเคมีภัณฑ์ในกลุ่มดังต่อไปนี้

1.  เคมีภัณฑ์ประเภท Green Chemical
    ที่เป็นเคมีภัณฑ์ที่ผลิตจากสารสกัดธรรมชาติซึ่งมีแนวโน้มการใช้ในปริมาณเพิ่มขึ้น
    เพื่อทดแทนเคมีภัณฑ์แบบเดิมที่อาจมีส่วนผสมที่เป็นอันตรายต่อสุขภาพและมีแนวโน้มที่จะลดปริมาณการใช้ลงในอนาคต

2.  เคมีภัณฑ์ประเภท Low VOCs and Zero VOCs
    ที่เป็นเคมีภัณฑ์ที่ไม่เกิดการระเหยของสารอินทรีย์ (Voltaire Organic Compound)
    หรือมีการระเหยในปริมาณต่ำมาก ระหว่างกระบวนการผลิตหรือระหว่างการใช้งาน

3.  เคมีภัณฑ์ที่ผ่านการพิสูจน์แล้วว่ามีปลอดภัยต่อสุขภาพของผู้ใช้เพื่อทดแทนเคมีภัณฑ์ที่มีสารก่อมะเร็งหรือเป็นอันตรายต่อสุขภาพ
    ให้เป็นไปตามมาตรฐานของสหภาพยุโรปและสหรัฐอเมริกาเพื่อรองรับแนวทางการใช้เคมีภัณฑ์ในอุตสาหกรรมที่มีแนวโน้มเปลี่ยนแปลงในอนาคต
    ซึ่งจะมุ่งเน้นการผลิตที่ห่วงใยต่อสิ่งแวดล้อมมากขึ้น

บริษัทมุ่งเน้นการสร้างฐานลูกค้าในกลุ่มเฉพาะ (Niche Market) ที่มีการแข่งขันต่ำ
และมีนโยบายพัฒนาธุรกิจที่มุ่งเน้นในเชิงคุณภาพและนวัตกรรมของผลิตภัณฑ์
โดยจัดหาเคมีภัณฑ์ชนิดพิเศษที่ตอบสนองความต้องการของลูกค้า
ให้บริการด้านคำปรึกษาและความช่วยเหลือทางด้านเทคนิคแก่ลูกค้าโดยคำนึงถึงผลประโยชน์ของลูกค้าเป็นสำคัญ
เพื่อสร้างและคงไว้ซึ่งความเชื่อมั่นความไว้วางใจของลูกค้าในระยะยาว

1.  ขอบเขตการดำเนินธุรกิจ

บริษัทได้จัดทำบันทึกความเข้าใจในการดำเนินธุรกิจร่วมกันกับบริษัท ยูเนี่ยน ปิโตรเคมีคอล จำกัด
(มหาชน) ซึ่งเป็นผู้ถือหุ้นหลักของบริษัท
เพื่อกำหนดแนวทางการดำเนินธุรกิจระหว่างกันเพื่อมิให้เกิดการทับซ้อนในการดำเนินธุรกิจ
ซึ่งอาจจะก่อให้เกิดข้อขัดแย้งอันอาจส่งผลกระทบต่อผลการดำเนินงานและผู้ถือหุ้นของทั้งสองบริษัท
โดยในบันทึกความเข้าใจดังกล่าว บริษัทจะเป็นผู้ดำเนินธุรกิจในตลาดเคมีภัณฑ์ชนิดพิเศษ
(Specialty Chemical) ขณะที่บริษัท ยูเนี่ยน ปิโตรเคมีคอล จำกัด (มหาชน)
จะเป็นผู้ดำเนินธุรกิจในตลาดเคมีโภคภัณฑ์ (Commodity Chemical)
โดยมีขอบเขตในการแยกประเภทสินค้าดังนี้

1.  ผู้ผลิตและเทคโนโลยีในการผลิต

จำนวนผู้ผลิตเคมีโภคภัณฑ์มีผู้ผลิตจำนวนมากทั้งในและต่างประเทศเนื่องจากเทคโนโลยีที่ใช้ในการผลิตเคมีภัณฑ์ดังกล่าวเป็นเทคโนโลยีพื้นฐาน
ซึ่งผู้ผลิตสามารถซื้อขายและเข้าถึงเทคโนโลยีได้ง่าย
โดย เคมีโภคภัณฑ์แต่ละชนิดจะมีวิธีการผลิตและคุณลักษณะทางเคมีที่เหมือนกัน
ไม่มีความแตกต่างด้านสินค้าระหว่างผู้ผลิตแต่ละรายและสามารถหาสินค้าทดแทนได้ง่าย

ในขณะที่ เทคโนโลยีที่ใช้ในการผลิตเคมีภัณฑ์ชนิดพิเศษเป็นเทคโนโลยีเฉพาะซึ่งผู้ผลิตทั่วไป
เข้าถึงได้เทคโนโลยีได้ยากเนื่องจากปัจจัยต่าง ๆ เช่น
เป็นเทคโนโลยีระดับสูงที่มีความซับซ้อนและต้องใช้เงินลงทุนสูง
หรือเป็นเทคโนโลยีที่เกิดจากการค้นคว้าวิจัยของผู้ผลิตและมีการจดสิทธิบัตรในเทคโนโลยีการผลิตนั้น
ซึ่งวัตถุดิบขั้นต้นในการผลิตสินค้าชนิดนี้ต้องพึ่งพาการนำเข้าเกือบทั้งหมด
จึงส่งผลให้จำนวนผู้ผลิตเคมีภัณฑ์ชนิดพิเศษประเภทหนึ่ง ๆมีจำกัดเพียงไม่กี่ราย โดยตลาดจะเป็น
Oligopoly ที่ผู้ผลิตสามารถผลิตสินค้าได้คล้ายกันแต่มีคุณสมบัติที่ไม่เหมือนกัน

2.  ลักษณะการทำการตลาดและการแข่งขัน

สินค้าเคมีโภคภัณฑ์เป็นเคมีภัณฑ์หลักที่ใช้ในอุตสาหกรรมต่าง ๆ มีความต้องการใช้ในปริมาณมากและ
สินค้าที่ผลิตขึ้นโดยผู้ผลิตแต่ละรายไม่มีความแตกต่างกันในทางคุณลักษณะทางเคมีสามารถใช้สินค้าของผู้ผลิตรายอื่นทดแทนได้ในผลิตผลที่ไม่มีความแตกต่าง
และสามารถจัดหาได้ในประเทศ ดังนั้น การแข่งขันการทำการตลาดของ
เคมีโภคภัณฑ์จึงใช้นโยบายการแข่งขันด้านราคาเป็นหลักและราคาสามารถอ้างอิงได้ทั่วโลก
ซึ่งผู้ผลิตทุกรายต้องมีการบริหารต้นทุนการผลิตที่ดีเพื่อให้ราคาสินค้าสามารถแข่งขันได้
ส่งผลให้ราคาและกำไรต่อหน่วยของสินค้าประเภทเคมีโภคภัณฑ์ต่ำกว่าสินค้าประเภทเคมีภัณฑ์ชนิดพิเศษ

เคมีภัณฑ์ชนิดพิเศษเป็นเคมีภัณฑ์ซึ่งถูกนำไปใช้ในการผลิตสินค้าที่มีคุณลักษณะเฉพาะตามความต้องการของลูกค้า
รวมทั้งใช้ในอุตสาหกรรมที่มีการคัดเลือกคุณภาพของวัตถุดิบอย่างเข้มงวด เช่น
อุตสาหกรรมที่เกี่ยวข้องกับอาหารและเวชภัณฑ์ เป็นต้น
ซึ่งจากลักษณะคุณสมบัติพิเศษและการใช้งานเฉพาะดังกล่าว ทำให้ผู้ผลิต
เคมีภัณฑ์ชนิดพิเศษมีน้อยซึ่งต้องนำเข้าจากต่างประเทศ
ทำให้ต้องมีการสำรองสินค้าให้เพียงพอต่อความต้องการใช้ของลูกค้า
เพราะปริมาณการใช้มีน้อยกว่าเคมีโภคภัณฑ์โดยผู้ซื้อเคมีภัณฑ์ชนิดพิเศษจะเลือกซื้อสินค้าโดยพิจารณาจากคุณลักษณะของเคมีภัณฑ์ที่ตรงกับความต้องการของตนเป็นหลัก
ดังนั้นทำให้การแข่งขันสำหรับธุรกิจ เคมีภัณฑ์ชนิดพิเศษ
เป็นการแข่งขันในด้านคุณสมบัติพิเศษของผลิตภัณฑ์และการให้บริการมากกว่าการแข่งขันด้านราคา
ส่งผลให้ราคาและกำไรต่อหน่วยของสินค้าประเภทเคมีภัณฑ์ชนิดพิเศษสูงกว่าสินค้าประเภทเคมีโภคภัณฑ์

3.  การให้บริการแก่ลูกค้า

เนื่องจากคุณสมบัติเฉพาะของเคมีภัณฑ์ในกลุ่มเคมีภัณฑ์ชนิดพิเศษทำให้ลูกค้าในกลุ่มเคมีภัณฑ์ชนิดพิเศษมีความต้องการการสนับสนุนทางเทคนิคจากผู้ขาย
ซึ่งต้องใช้บุคลากรที่มีความรู้ความชำนาญเข้ามีส่วนร่วมในการให้คำแนะนำในการใช้งานแก่ลูกค้า
ในขณะที่สินค้าประเภทเคมีโภคภัณฑ์ผู้ใช้ทราบถึงการนำสินค้าไปใช้ได้เป็นอย่างดี

2.  จุดแข็งในการดำเนินธุรกิจของบริษัท

    1.  ฐานลูกค้าที่กระจายอยู่ในหลากหลายอุตสาหกรรม

บริษัทมีนโยบายกระจายรายได้จากการขายสินค้าเคมีภัณฑ์ชนิดพิเศษให้กับลูกค้าในหลาย ๆ กลุ่ม
ปัจจุบันบริษัทมีฐานลูกค้าจำนวนมากกว่า 400
รายซึ่งเป็นกลุ่มผู้ประกอบการขนาดกลางจากกลุ่มอุตสาหกรรมที่หลากหลาย ได้แก่
อุตสาหกรรมเครื่องสำอางดูแลสุขภาพ อุตสาหกรรมอาหารและเวชภัณฑ์ อุตสาหกรรมสี หมืกพิมพ์
และเคลือบสี รวมทั้งอุตสาหกรรมพลาสติกและบรรจุภัณฑ์
การกระจายฐานลูกค้าดังกล่าวจึงเป็นการช่วยลดความเสี่ยงจากความผันผวนความต้องการของภาวะอุตสาหกรรมใดอุตสาหกรรมหนึ่ง
และสร้างความสัมพันธ์อันดีกับลูกค้าอย่างสม่ำเสมอ
ทำให้บริษัทมีแนวโน้มการเจริญเติบโตเป็นไปอย่างต่อเนื่องและมั่นคง

2.  เทคโนโลยีของผู้ผลิตชั้นนำของโลก

บริษัทคัดสรรสินค้าเคมีภัณฑ์ชนิดพิเศษที่พัฒนาจากการวิจัยและพัฒนาของผู้ผลิตที่มีชื่อเสียงระดับโลกและผู้ผลิตที่มีความชำนาญด้านเคมีภัณฑ์ชนิดพิเศษโดยเฉพาะซึ่งมีคุณภาพของผลิตภัณฑ์ได้มาตรฐานเป็นที่ยอมรับ
เพื่อตอบสนองความต้องการของลูกค้าได้อย่างสูงสุดและสร้างความเชื่อมั่นไว้วางใจต่อสินค้าของบริษัทในระยะยาว
ส่งผลให้บริษัทได้รับความไว้วางใจจากลูกค้าจำนวนมากในอุตสาหกรรมที่มีความเข้มงวดในการคัดเลือกผู้จำหน่ายวัตถุดิบเคมีภัณฑ์
อาทิเช่น อุตสาหกรรมเครื่องสำอางและยา เป็นต้น

3.  ประสบการณ์และความชำนาญในตลาดเคมีภัณฑ์ชนิดพิเศษ

ปัจจัยความสำเร็จที่สำคัญของบริษัทมาจากการสร้างความแตกต่าง (Differentiation)
จากผู้จัดจำหน่ายเคมีภัณฑ์รายอื่นด้วยการทำตลาดแบบกลุ่มเฉพาะ (Niche Market)
สำหรับสินค้าที่บริษัทมีความรู้ชำนาญมากขึ้นเช่นกลุ่มเครื่องสำอาง
ทำให้สามารถขยายชนิดสินค้าให้ครอบคลุมต่อความต้องการของผู้ใช้ได้มากขึ้นเช่นกัน
ในกลุ่มสินค้าเคมีภัณฑ์ชนิดพิเศษซึ่งลูกค้ามีความต้องการเฉพาะทาง
ต้องการการดูแลให้บริการจากผู้จำหน่ายเคมีภัณฑ์
และคัดสรรสินค้าที่มีความโดดเด่นและแตกต่างจากผู้ประกอบการรายอื่น
รวมทั้งการให้คำแนะนำและบริการทางเทคนิคแก่ลูกค้าเพื่อสร้างความสัมพันธ์กับลูกค้าในระยะยาว

4.  การเกื้อกูลธุรกิจเคมีภัณฑ์จากบริษัทในเครือ

บริษัทและบริษัทในเครือเป็นผู้จำหน่ายเคมีภัณฑ์ที่มีประสบการณ์เป็นเวลานาน
โดยกลุ่มบริษัทเป็นผู้ประกอบการที่มีชื่อเสียงเป็นที่รู้จักในฐานะผู้นำเข้าและจัดจำหน่ายเคมีภัณฑ์ประเภทสารทำละลายรายใหญ่ของประเทศ
และมีฐานลูกค้าอุตสาหกรรมจำนวนมาก
ซึ่งจะช่วยเพิ่มโอกาสของบริษัทในการพัฒนาแผนงานการตลาดและการขยายฐานลูกค้าในส่วนอุตสาหกรรมต่าง
ๆ

5.  ฝ่ายการตลาดที่มีความรู้และประสบการณ์ด้านเคมีภัณฑ์ชนิดพิเศษ

บุคคลากรฝ่ายการตลาดมีความรู้ความเชี่ยวชาญและมีทักษะประสบการณ์ด้านเคมีภัณฑ์ชนิดพิเศษ
เพื่อสามารถคิดวิเคราะห์ปัญหาและความต้องการของลูกค้าเพื่อนำเสนอเคมีภัณฑ์ที่สามารถตอบสนองความต้องการของลูกค้าได้อย่างครบถ้วน
และสามารถวิเคราะห์ปัญหาที่เกิดขึ้นในการใช้งานเคมีภัณฑ์ชนิดพิเศษเพื่อนำไปช่วยแก้ไขและเสนอแนะการใช้งานที่เหมาะสมให้กับลูกค้า
ซึ่งความเชี่ยวชาญและรอบรู้ของทีมงานฝ่ายการตลาดดังกล่าว
มีส่วนสำคัญในการตัดสินใจเลือกใช้บริการของลูกค้าทำให้เกิดการสั่งซื้ออย่างต่อเนื่อง